Wenkbroue lig oor raad-verhogings | News24
Wenkbroue lig oor raad-verhogings
’n Vergoedingspakket van soveel soos R968 008 per jaar vir die uitvoerende burgemeester van die Sol Plaatje-munisipaliteit, Mangaliso Matika; R774 406 per jaar vir die speaker, Elizabeth Johnson; en R726 005 vir heeltydse lede van die burgemeesterskomitee.
Dit is van die verhogings waartoe die raad van die munisipaliteit op Woensdag 24 Januarie op ’n raads­vergadering ingestem het.
Die verhogings stem ooreen met voorskrifte wat deur die Wet op Besoldiging van Openbare Ampsbekleërs vir Graad 5-munisipaliteite bepaal word.
Die Sol Plaatje-munisipaliteit, wat 255 351 mense het, val in hierdie kategorie.
Die wysigings word deur die onafhanklike vergoedings­kommissie vir openbare ampsdraers voorgestel, deur die president aanvaar en later deur die minister van samewerkende regering en ­tradisionele aangeleenthede bekragtig.
Voorsitters van verskeie Artikel 79-komitees in die raad, soos Sol Plaatje se komitee vir stadsbeplanning en die bestuur van omgewings- en grondgebruik (Spelum), die reëlskomitee en die instandhoudings- en projekevalueringskomitee (MPEC), sal elk op ’n vergoedingspakket van R393 135 per jaar geregtig wees, terwyl die hoofswepe van politieke partye tot soveel as R405 016 per jaar sal ontvang.
Deeltydse raadslede sal soveel as R288 988 per jaar ontvang.
Hierdie bedrae sluit by­komende selfoontoelae vir raadslede uit.
Die burgemeester is ook op amptelike verblyf geregtig, terwyl die burgemeester en speaker van ’n drywer (chauffeur) voorsien word om hulle te vervoer.
Die hoogste limiet wat deur die Wet op Besol­diging van Openbare Ampsbekleërs bepaal word, maak nou ook voorsiening vir die verskaffing van persoonlike sekuriteit aan raadslede indien ’n risikobepaling gedoen is en dit voorgestel word.